DEĊIŻJONI TAL-KUMMISSJONI
tas-6 ta’ Ġunju 2008
dwar miżuri protettivi li għandhom x’jaqsmu ma’ l-influwenza tat-tjur ta' patoġeniċità għolja tas-sottotip H7 fir-Renju Unit
(notifikata taħt id-dokument numru C(2008) 2666)
(It-test bl-Ingliż biss huwa awtentiku)
(2008/424/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar kontrolli veterinarji fil-kummerċ intra-Komunitarju bil-għan tat-tlestija tas-suq intern (1), u b’mod partikolari l-Artikolu 9(4) tagħha,
Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar kontrolli veterinarji u żootekniċi applikabbli fil-kummerċ intra-Kommunitarju f’ċerti annimali ħajjin u prodotti bil-għan tat-tlestija tas-suq intern (2), u b’mod partikolari l-Artikolu 10(4) tagħha,
Billi:
(1)
Id-Direttiva tat-Kunsill 2005/94/KE ta’ l-20 ta’ Diċembru 2005 dwar miżuri tal-Komunità għall-kontroll ta' l-influwenza tat-tjur u li tħassar id-Direttiva 92/40/KEE (3) jistabbilixxi ċerti miżuri preventivi li għandhom x'jaqsmu mas-sorveljanza u s-sejba minn kmieni ta' l-influwenza tat-tjur u l-miżuri ta’ kontroll minimu li se jkunu applikati f’każ ta’ tifqigħa ta' din il-marda fit-tjur jew għasafar oħra mrobbija mill-bniedem. Dik id-direttiva tipprovdi għall-istabbiliment ta żoni ta’ protezzjoni u sorveljanza f’każ ta’ tifqigħa ta’ influwenza tat-tjur patoġenika.
(2)
Fl-4 ta’ Ġunju 2008, ir-Renju Unit innotifika lill-Kummissjoni b’tifqigħa kkonfermata ta’ influwenza tat-tjur ta' patoġeniċità għolja tas-sottotip H7 f’intrapriża tat-tjur ta’ l-irziezet fit-territorju u ħa immedjatament il-miżuri xierqa fil-qafas tad-Direttiva 2005/94/KE, inkluż l-istabbiliment ta’ żoni ta’ protezzjoni u sorveljanza.
(3)
Il-Kummissjoni eżaminat dawn il-miżuri b’kollaborazzjoni mar-Renju Unit, u hi sodisfatta li l-fruntieri taż-żoni stabbiliti mill-awtorità kompetenti f’dak l-Istat Membru huma 'l bogħod biżżejjed mill-post attwali tat-tifqigħa kkonfermata.
(4)
Sabiex tevita kwalunkwe xkiel mhux meħtieġ għall-kummerċ intra-Komunitarju u biex tevita r-riskju ta’ l-adozzjoni ta’ ostakoli li mhumiex iġġustifikati għal kummerċ minn pajjiżi terzi, huwa meħtieġ li jiġu deskritti malajr dawn iż-żoni fir-Renju Unit f’livell Komunitarju.
(5)
Il-miżuri pprovduti f’din id-Deċiżjoni huma konformi ma’ l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Din id-Deċiżjoni tikkonċerna ż-żoni ta’ protezzjoni u sorveljanza stabbiliti mill-awtorità kompetenti fir-Renju Unit wara tifqigħa kkonfermata ta’ influwenza tat-tjur ta' patoġeniċità għolja tas-sottotip H7 f’intrapriża tat-tjur ta’ l-irziezet fil-kontea ta’ Oxfordshire, li kienet innotifikata lill-Kummissjoni fl-4 ta’ Ġunju 2008 minn dak l-Istat Membru.
Ir-Renju Unit għandu jiżgura li ż-żoni ta’ protezzjoni u sorveljanza stabbiliti f’konformità ma’ l-Artikolu16(1) tad-Direttiva 2005/94/KE għandhom jiġbru fihom mill-inqas l-oqsma deskritti f’Parti A u Parti B ta’ l-Anness ma’ din id-Deċiżjoni.
Artikolu 2
Din id-Deċiżjoni għandha tapplika sat-28 ta’ Ġunju 2008.
Artikolu 3
Din id-Deċiżjoni hi indirizzata lir-Renju Unit tal-Gran Brittanja u l-Irlanda ta’ Fuq.
Magħmula fi Brussell, 6 ta’ Ġunju 2008.